68-jarige dood op kleinhoewe aangetref(Argieffoto bloot ter illustrasie: Kent Williamson) Die bebloede liggaam van ŉ 68-jarige vrou is Maandagoggend omstreeks 04:00 in haar huis op ŉ kleinhoewe in Cromdale, Mbombela, ontdek. ŉ 25-jarige man word nou in verband met Susan Kilmister se dood ondervra, hoewel geen amptelike klag al aanhangig gemaak is nie. Albert Gryvenstein van die organisasie Bossies Community Justice sê dit is in dié stadium nog onduidelik hoe sy dood is. Hy sê daar was wel bloed op die toneel toe hy in die vroeë oggendure na die kleinhoewe ontbied is. Dis nie duidelik wie die voorval aangemeld het nie. “Ek is na die toneel om te kyk of daar ŉ aanval of inbraak was. Toe ek by die voordeur inkom kon ek by haar [Kilmister se] slaapkamer insien. Ek kon van die manier waarop sy gelê het sien iets is nie pluis en het die nooddienste en polisie ontbied.” Gryvenstein sê die omstandighede rondom die voorval moet nog bevestig word, maar dit lyk nie of enigiets uit die huis gesteel is nie. Maroela Media het ŉ navraag aan die polisie gerig en wag nog op terugvoer.